WIIK โชว์ Q2 โกยรายได้ 376 ลบ. ดันกำไรโต 16% ตุนแบ็กล็อกแน่น 854 ลบ.
WIIK โชว์ผลงาน Q2 โกยรายได้ 376 ลบ. ดันกำไรโต 16% แตะ 33 ลบ. รับธุรกิจท่อ – บริหารจัดการน้ำหนุน ตุนแบ็กล็อกแน่นกว่า 854 ลบ. แบ่งเป็นกลุ่มธุรกิจผลิตและจำหน่ายท่อประมาณ 622.58 ลบ. กลุ่มธุรกิจบริหารจัดการน้ำ (ส่วนที่รับรู้รายได้ภายใน 1 ปี) 231.15 ล้านบาท
13 ส.ค. 2564

นาย วิบูลย์ แสงวิทยานนท์ ประธานเจ้าหน้าที่บริหาร บริษัท วิค จำกัด (มหาชน) หรือ WIIK เปิดเผยว่า รายงานผลการดำเนินงานของบริษัทฯสำหรับงวดสามเดือนสิ้นสุดวันที่ 30 มิถุนายน 2564 ต่อตลาดหลักทรัพย์แห่งประเทศไทย มีรายได้รวมจำนวน 375.52 ล้านบาท และ กำไรสุทธิ 33.38 ล้านบาท เพิ่มขึ้นจากช่วงเดียวกันของปีก่อนหน้าร้อยละ 16.55
โดยในไตรมาสที่ 2/2564 รายได้ส่วนที่เพิ่มขึ้นมาจาก ธุรกิจขายท่อในประเทศที่เพิ่มขึ้นจำนวน 18.07 ล้านบาท หรือคิดเป็นร้อยละ 6.59 รายได้จากธุรกิจติดตั้งท่อในต่างประเทศเพิ่มขึ้นจำนวน 0.84 ล้านบาท หรือคิดเป็นร้อยละ 219.12 และรายได้จากธุรกิจบริหารจัดการน้ำเพิ่มขึ้นจากไตรมาส 2/2563 จำนวน 5.62 ล้านบาท ซึ่งเป็นการเพิ่มขึ้นจากการผลิตน้ำให้โครงการอุตสาหกรรมชุมนุมทรัพย์ จังหวัดปทุมธานีของบริษัทย่อย
อีกทั้งจากความเชี่ยวชาญและทักษะการดำเนินงานที่มีประสิทธิภาพ ทำให้ล่าสุดบริษัทฯ ได้รับงานบริหารจัดการน้ำใหม่ 2 โครงการคือ ที่นิคมอุตสาหกรรม TFD 2 และที่โครงการจ้างผลิตน้ำประปาจากอ่างเก็บน้ำคลองหลวงรัชชโลทร ซึ่งเริ่มดำเนินการแล้วเมื่อต้นเดือนสิงหาคม จะเข้ามาสร้างผลการดำเนินงานที่มากขึ้นให้กับกลุ่มบริษัทตั้งแต่ไตรมาส 3/2564 นี้ไป
ทั้งนี้บริษัทฯมี Backlog งานในมืออยู่อีกกว่า 853.73 ล้านบาท แบ่งเป็นกลุ่มธุรกิจผลิตและจำหน่ายท่อประมาณ 622.58 ล้านบาท และกลุ่มธุรกิจบริหารจัดการน้ำ (ส่วนที่รับรู้รายได้ภายใน 1 ปี) 231.15 ล้านบาท
 